Redaktionelt forord
Forfattere: Redaktionen Passage
Tidsskrift: passage (2002-12-01)

## Forbindelser

Dette nummer af Passage byder på en række artikler, hvor et domæne bruges til at kaste lys over et andet i en række af litteraturens mere eller mindre klassiske værker. Svend Erik Larsen skriver om forbindelser mellem krig, landskab og litteratur. Rigmor Kappel Schmidt viser hvordan Cervantes' Don Quixote står i gæld til dialogromanen Celestina fra omkring år 1500. Steen Klitgård Povlsen fremlæser en oplagt, men hidtil ikke udforsket, forbindelse mellem Friedrich Nietzsches og Karen Blixens forfatterskaber. Svend Østergaard, Peter Tapdrup Andersen og Jacob Buris Andersen skriver om forbindelser mellem skak og litteratur, både som et motiv i litteraturen og som to beslægtede fænomener. Anders  Gejl  skriver  om  de  mangfoldige  motiver  til  mord  i Fjodor Dostojevskijs Raskolnikov - forbrydelse og straf ,   mens Rikke Holm fremlæser forbindelser mellem sprog, magt og lidenhed i Robert Walsers roman Jakob von Gunten. Endelig er der tre digte af Peter Nielsen.

Illustrationerne til dette nummer af Passage stammer fra Samlingen af Anonymt Fotografisk Materiale. Der er tale om et udpluk af en stak stærkt beskadigede, men så meget desto mere udtryksfulde, glaspladenegativer fra en ukendt dansk amatørfotograf, formodentlig en jydsk præst, der omkring 1920 har fastholdt sig selv, sin familie og sine konfirmander  på  skrøbelig  emulsion.  Hvad  blev  der  mon  af  alle  disse børn?

Passage blev  på  Bogmessen i Forum, november 2002, kåret til Årets Kulturtidsskrift  af  Foreningen  af  Danske  Kulturtidsskrifter.  Det  var tredje gang prisen blev uddelt, og vi er meget stolte over at modtage denne pris, især fordi der er så mange andre gode tidsskrifter. Vi vil derfor  gerne  benytte  lejligheden  til  at  sige  tak  til  vore  bidragydere, oversættere og til dig som læser dette, for at dele det rum for udvikling og udveksling af tekster og ideer som et tidsskrift er.

Og der er mange gode numre på vej: se nærmere om dem og udgivelsestidspunkterne på vores hjemmeside www.passage.nu.